ClemenGold Boerdery-toer - Innibos
Met megaboere Abraham van Rooyen en Willem Kieviet
Datum en tyd: Sa 8 Jul 10:00
Bus optelpunt: Nelspruit Hoërskool Kultuursentrum (ATKV-Boeke-oase)
Boerdery-toer geborg deur ClemenGold
Die Laeveld en sitrus is sinoniem met mekaar, en megaboer Abraham van Rooyen en sy personeel gaan tydens dié plaastoer onder meer vertel hoe daar vorentoe geboer word met verskillende kultivars.
Daar is vier stopplekke tydens die plaastoer. Die eerste stop is by die onderstam-evaluasieblok. Onderstamme speel ’n belangrike rol in sitrusproduksie, en elke tipe onderstam het kenmerkende eienskappe wat van kultivar tot kultivar verskil.
Die volgende stop is by die twee jaar oue boompies. Hier gaan ons gesels oor watter bestuurspraktyke gevolg word om die jong bome so gou moontlik in produksie te kry en dit volhoubaar te doen.
Die derde stop is by volwasse sitrusbome waar snoei- en bemestingspraktyke verduidelik sal word, sowel as die oes- en na-oeshantering van die vrugte. Hier kan elkeen ook 2 kg se vrugte pluk om huis toe te neem.
Die laaste stop is by die dam vir ’n ClemenGold Gin-proe. Tussendeur die proe sal algemene vrae rakende ClemenGold en nuwe sagte sitrus kultivars deur megaboere Abs van Rooyen en Willem Kieviet beantwoord word.
Dié boerdery-toer beloof om ’n gunsteling te wees en die ideale geleentheid om die boer die kuns af te vra!